ΓΡΑΠΤΗ ΕΡΩΤΗΣΗ P-1289/98

υποβολή: Undine-Uta Bloch von Blottnitz (V) προς την Επιτροπή

(24 Απριλίου 1998)

Θέμα: Απάτες στον τομέα των ενισχύσεων που χορηγούνται στο Τσερνομπίλ

Από την εποχή της καταστροφής του αντιδραστήρα στο Τσερνομπίλ χορηγήθηκαν στην Ουκρανία τεράστια ποσά ενισχύσεων, μεταξύ άλλων και από την Ευρωπαϊκή Ένωση, προκειμένου να υποστηριχθούν, ή τουλάχιστον να καταστούν δυνατές οι εργασίες καθαρισμού και βελτίωσης της ασφάλειας. Πρόσφατες πληροφορίες της "EnviroNews Service" αναφέρουν ότι ένα μεγάλο μέρος του συνόλου των διεθνών ενισχύσεων δεν χρησιμοποιήθηκε για τη βελτίωση της ασφάλειας, αλλά μόνον για να πλουτίσουν ορισμένοι υπάλληλοι που συμμετείχαν στις συναλλαγές. Λέγεται ότι πρόκειται για συνολικό ποσό 740 εκατ. δολ. ΗΠΑ.

1. Γνωρίζει η Επιτροπή ότι μεγάλο μέρος των ενισχύσεων της ΕΕ δεν χρησιμοποιήθηκε για τη βελτίωση της ασφάλειας στο Τσερνομπίλ, αλλά αντίθετα εξαφανίστηκε με δόλιο τρόπο;

2. Σε ποιο ύψος υπολογίζει η Επιτροπή ότι ανέρχεται το ποσοστό αυτό (ποσοστό των ενισχύσεων που χορηγήθηκαν μέχρι σήμερα καθώς και ακριβές ποσό της ενίσχυσης);

3. Ποιες προσπάθειες καταβάλλει η Επιτροπή προκειμένου να αποφεύγονται υπεξαιρέσεις ευρωπαϊκών χρημάτων, ποια αποτελέσματα επέτυχε και με ποιον τρόπο διερεύνησε τη δόλια χρησιμοποίηση των ενισχύσεων της ΕΕ;

4. Αληθεύει το γεγονός ότι η Επιτροπή διαθέτει μόνον ένα τρίτο περίπου του συνόλου των εκκαθαρίσεων και δικαιολογητικών που αφορούν τα ενισχυθέντα προγράμματα και ευσταθεί ότι η Ευρωπαϊκή Τράπεζα Ανασυγκρότησης και Ανάπτυξης αποδέσμευσε πιστώσεις χωρίς να έχει πάντα τις απαιτούμενες πληροφορίες για τα προγράμματα αυτά;

5. Με ποιον τρόπο προτίθεται η Επιτροπή να αποτρέψει ότι από τις μελλοντικές δαπάνες για τη βελτίωση της ασφάλειας στο Τσερνομπίλ ένα μεγάλο μέρος θα εξυπηρετεί ιδιωτικούς σκοπούς αντί να χρησιμοποιείται για τα προγραμματιζόμενα σχέδια;

Απάντηση του κ.Van den Broek εξ ονόματος της Επιτροπής

(15 Μαΐου 1998)

Σε γενικές γραμμές, η κοινοτική βοήθεια προς την Ουκρανία για το κλείσιμο του Τσερνομπίλ διοχετεύεται μέσω των προγραμμάτων τεχνικής βοήθειας και η καταβολή των πόρων πραγματοποιείται βάσει της πραγματοποιηθείσας εργασίας και των γνήσιων τιμολογίων. Σε όλα τα επίπεδα, διατηρείται διαφάνεια ως προς τη διαχείριση των πόρων και η Επιτροπή δεν γνωρίζει περιπτώσεις σφετερισμού των κονδυλίων αυτών. Επιπλέον, η πρόσφατη έκθεση του Ελεγκτικού Συνεδρίου δεν εντόπισε τέτοιες περιπτώσεις απάτης.

Το ισχύον σύστημα ελέγχων θεωρείται επαρκές για την πρόληψη ενεργειών σφετερισμού των κονδυλίων της τεχνικής βοήθειας που χορηγούνται στην Ουκρανία για το κλείσιμο του Τσερνομπίλ.

Η Επιτροπή έχει στην κατοχή της όλες τις εκθέσεις που αφορούν κοινοτικά έργα και δραστηριότητες. Ως μέτοχος της Ευρωπαϊκής Τράπεζας για την Ανασυγκρότηση και της Ανάπτυξη (ΕΤΑΑ) και ως χορηγός στον λογαριασμό για την πυρηνική ασφάλεια και στο ταμείο για τη θωράκιση του Τσερνομπίλ, η Επιτροπή δεν θεωρεί ότι οι οικονομικοί έλεγχοι της ΕΤΑΑ είναι κατά κανένα τρόπο λιγότερο αυστηροί από τους δικούς της ελέγχους και δεν γνωρίζει τίποτε σχετικά με πληρωμές που πραγματοποίησε η ΕΤΑΑ βάσει ανεπαρκών στοιχείων.

Οι κανόνες του ταμείου για τη θωράκιση του Τσερνομπίλ θεωρούνται επαρκώς αυστηροί για την πρόληψη ενεργειών σφετερισμού των εν λόγω κονδυλίων. Επιπλέον, δεδομένου ότι το ταμείο συστάθηκε πρόσφατα, δεν έχει πραγματοποιηθεί σχεδόν καμία εκταμίευση μέχρι τώρα. Κατά συνέπεια, δεν τίθεται θέμα σφετερισμού.